Пърси Биш Шели
Нетрайността

Превод от английски: Цветан Стоянов, 1959

chitanka.info

Не сме ли облак ний, среднощ закрил луната

Блести и тръпне той във своя късен бяг!

Но не минава миг и кратката позлата

изчезва, и нощта обвива го във мрак!

Не сме ли арфа ний, забравена в полето,

та вятърът по нас напеви да реди,

и всеки лъх, едва достигнал до сърцето,

оттам да къса звук, различен от преди?

Заспим ли, сън един почивката ни трови;

отворим ли очи — и сграбчва ни тъга;

ний бягаме, пълзим, за плач и смях готови,

ту скръбни, ту скръбта сразили на шега!

Но все едно — тъжиш, ликуваш и обичаш,

а чезнат и плача, и радостта, и обичта!

И утре никой път на днес не ще приличаш,

че нищо тук не трай освен Нетрайността!…

1813

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.